 बटौत-डोडा जरनैली शिड़के दा रस्ता बैठा करदा ऐ ते एह्‌दे कन्नै पिछले किश दहाकें थमां होआ ‘रदे कमज़ोर बकास कम्में दी गै झलक नेईं थ्होंदी ऐ बलके सरकारें पास्सेआ बकास गी लेइयै कीते जाने आह्‌ले दावें दी बी पोल खुल्ली जंदी ऐ।  मजेदार गल्ल ते एह् ऐ जे शिड़क दे बैठने दे पिच्छे कोई कुदरती बजह् नेईं ऐ बलके मनुक्खी निर्मित कारण न जेह्‌ड़े के बगलियार जनेई परियजनां न जेह्‌ड़े के साबका कांग्रेस-पीडीपी गठबंधन ते नेशनल कान्फ्रेंस-कांग्रेस गठबंधन दा सुखना ऐ।  इनें सरकारें दा बकास राज्य दी बड्डी-बड्डी परियोजाएं दे आले-दुआले गै फिरदा ऐ ते बगलियार तां सारे कोला प्रतिष्ठित परियोजना ऐ।  बड्डी-बड्डी पन बिजली दी परियोजनाएं उप्पर पैहे मते खर्च होंदे न ब थ्होंदा किश नेईं ऐ ते इंदे पिच्छे तर्क गी विश्‍वस्तर उप्पर सुआलें दे घेरे च रक्खेआ गेआ ऐ की जे इंदे उप्पर भारी भरकत धनराशि गै नेईं खर्च होंदी ऐ बलके इंदे पिच्छे केईं गंभीर परिणाम होंदे न।  हांलाके विश्‍वभर दे किश राज्यें च बिजली दी बड़ी परियोजनाएं ते बन्ने उप्पर निर्भर होना लोड़ ऐ ब उस संदर्भ च खीरी रपोर्ट माहिरें पास्सेआ पेश कीती जंदी ऐ ते नसकान घट्ट होए, विस्थापन नेईं होए ते कृषि भूमि गी कोई नसकान नेईं पुज्जे, इस गल्ल दा पूरा ख्याल रक्खेआ जंदा ऐ।  आज़ाद दे अगुआई आह्‌ली गठबंधन सरकार दे दरान इस सड़क मार्ग दी मरम्मत कीती गेई ही, हुन कागजें च ते होई गै ही, ते हुन एह् सड़क मार्ग बैठा’ रदा ऐ।  बगलियार परियोजना इस शिड़क मार्ग दे बिल्कुल कोल न ते एह् बी साफ ऐ जे एह् परियोजना पर्याव्ण सरबंधी वैज्ञानिक रपोर्ट दे मताबक नेईं ऐ।  उक्त रपोर्ट एपैक्स कोर्ट पास्सेआ दो बारी नकारी गेई ही ते एह्‌दे पिच्छे कारण एह् हा जे रपोर्ट गी माहिरें नेईं बनाया हा बलके ओह् पूरी चाल्ली कन्नै वन विभाग दे बाबूएं दे दिमाग दी उपज ही। 